FCM skærper afstandskrav efter pokalfinalen: Ingen ønsker at se det | Tipsbladet.dk
Superliga Anders Dehn 2. Juli. 2020 kl. 12:39
Af Anders Dehn 2. Juli. 2020 kl. 12:39
Da en gruppe AaB-fans stod for tæt på hinanden under gårsdagens pokalfinale, var de langt fra de første fans til at gøre det, efter dansk fodbold er vendt tilbage efter coronapausen. Det har nogle FC Midtjylland-fans også gjort, så nu vil klubben skærpe afstandskravet, siger den til Herning Folkeblad.
Det er en del af reglerne i den nuværende ordning for fans på stadion, at tilskuere skal holde en meters afstand til hinanden. Samtidig er det begrænset, hvor mange der må lukkes ind på de respektive stadioner.
I øjeblikket arbejder klubberne for at få lov til at lukke flere ind. I den sammenhæng hjælper det ikke, at pokalfinalen måtte afbrydes i næsten et kvarter for at få en gruppe AaB'ere til enten at finde deres pladser eller, som nogle valgte, forlade stadion.
- Jeg ved selvfølgelig ikke, hvordan processen kan eller vil blive påvirket, men ingen af os ønsker et scenarie som det, vi så i Esbjerg. Vi ønsker at få åbnet op for tilskuere, siger Preben Rokkjær, marketings- og supportdirektør i FC Midtjylland, til Herning Folkeblad.
Claus Thomsen, direktør i Divisionsforeningen, advarede efter kampen om, at stadionreglerne skal overholdes. Ellers kan det ende med, at der slet ikke må komme tilskuere.
Hverken Venstre eller Konservative, som taler for at tillade flere tilskuere, vil dog genoverveje det standpunkt på baggrund af onsdagens episode. Det slog de relevante ordførere fast over for tipsbladet.dk tidligere torsdag.
- Det, der kan få os til at ryste på hånden, er, hvis smittetrykket stiger, og der kommer flere indlagte. Ikke ballademagere til en fodboldkamp, sagde Britt Bager, kulturordfører i Venstre.
Se en oversigt over, hvor mange tilskuere der bliver lukket ind på de forskellige stadioner i den kommende Superliga-runder, her.